බියගම පොලිසියේ රථවාහන අංශය මගින් 2009 වසරේ නිකුත් කරන ලද දඩපත්වලින් හා ගම්පහ මහේස්ත්‍රාත් අධිකරණයේ පවරන ලද රථවාහන නඩුවලින් රුපියල් විසිලක්‍ෂ අසූනවදහස් නවසියයක දඩ මුදලක් රජයට ලබා දී තිබේ.දඩපත්වලින් රුපියල් දොළොස්ලක්‍ෂ දහනවදහස් හාරසියයක මුදලක් හා රථවාහන නඩුවලින් රුපියල් අටලක්‍ෂ හැත්තෑදහස් පන්සීයක මුදලක් මෙසේ දඩ මුදල් ලෙස රජයට ලබා දී ඇත.සංඥා පහන් නොමැතිව රිය පැදවීම, ආරක්‍ෂිත හිස් වැසුම් නොමැතිව යතුරුපැදි පැදවීම, මාර්ග නීති කඩකරමින් රිය පැදවීම, බීමත්ව රිය පැදවීම, පොලිස් අණ නොතකා රිය පැදවීම, බලපත්‍ර රහිතව පස්, වැලි, දැව හා සතුන් ප්‍රවාහනය කිරීම, රිය අනතුරු වළක්වා නොගැනීම ආදී විවිධ චෝදනා යටතේ අත්අඩංගුවට ගත් රියැදුරන්ට නියම කරනු ලැබූ දඩ මුදල්වලින් මේ දඩ මුදල අය වී තිබේ.බියගම පොලිස් ස්ථානාධිපති පොලිස් පරීක්‍ෂක ටිරෝන් සිල්වා, රථවාහන අංශයේ ස්ථානාධිපති උප පොලිස් පරීක්‍ෂක පී. ඒ. ජයතිලක, සැරයන්වරුන් වන නිමල් (32690), ජයතිලක (22514), පෙරේරා (15964), අනුර (1461), පොලිස් කොස්තාපල්වරුන් වන විමලදාස (61129), කීර්ති (70501), කාන්තා පොලිස් කොස්තාපල්වරියන් වන සමන්තිකා (6856) හා මැණිකේ (4094) යන නිලධාරීහු මේ රියැදුරන් අත්අඩංගුවට ගනු ලැබූහ.